Mäkikotka hyppäsi vuonna 1984 tasajalkaa lattialta Lahden urheilukoulun yläpunkkaan. Sama temppu on onnistunut myös Iltalehden lukijoilta.

Matti Nykäsen vanha armeijalegenda nousi puheenaiheeksi loppuviikosta, kun Iltalehti tiedusteli Suomen kolmiloikkatoivolta Simo Lipsaselta, pystyykö tämä pomppaamaan tasajalkaa lattialta armeijan yläpunkkaan.

Lipsaselta temppu ei onnistuisi ilman vauhtia, mutta Nykäsen vanha armeijakaveri vahvistaa alkuperäistarinan todeksi. Nykänen aloitti varusmiespalveluksensa vuonna 1984 Lahden urheilukoulussa.

- Olin samaan aikaan kesän eskadroonassa, kun Matti hyppäsi yläpunkkaan. Aiheesta lyötiin vetoa, ja sinne se pomppasi, Tom Jungell kertoo.

Jungell sanoo, että Nykänen oli hyppynsä aikaan selvinpäin.

Onnistuu muiltakin

Vaikka Nykäsen temppu on varusmiesten keskuudessa lähes kulttimaineen saavuttanut suoritus, se ei ole erityisen ainutlaatuinen.

Suomen kovimpiin yleisurheilutoivoihin kuuluva korkeushyppääjä Arttu Mattila kertoi Iltalehdelle kesäkuussa, ettei Nykäsen hyppy ole kovin kummoinen suoritus.

- Tiedän monta muutakin, iskäkin on hypännyt vastaavalla tavalla, Mattila sanoi.

Yksi todistetusti yläpunkkaan hypänneistä on parkouria vuosia harrastanut Sami Vähätalo. Hän hyppää jutun alussa olevalla videolla vuonna 2015 Säkylässä Porin prikaatissa lattialta yläpunkkaan.

- Ei meillä ollut mitään vedonlyöntiä, tuli vain puheeksi kavereiden kanssa, joten ajattelin hypätä. Olihan se ihan hauska kokemus, kun en yhtään osannut aavistaa, että oma pomppu olisi ollut noin hyvällä tasolla. Parkourin harrastamisen aloitin neljännellä tai viidennellä luokalla. Kun sitä vähän harjoitteli, alkoi olla melkoisessa tikissä. Olen aina ollut melkoisen hyvä kehonhallinnassa. Armeijan lopputeisteissä vauhditonta pituutta hyppäsin melkein kolme metriä, Vähätalo sanoo.

Videolla on Vähätalon suorituksen perään myös toinen onnistunut yläpunkkaan hyppy Kainuun prikaatin sotilaalta, joka ei halunnut nimeään juttuun. Hän innostui testaamaan ponnistusvoimaansa, kun luki EM-kisojen aikaan jutun Lipsasesta ja Nykäsen suorituksesta. Pohjia mahtavaan ponnistukseensa sotilas on tehnyt muun muassa skeittauksella.

Iltalehti julkaisee vuodenvaihteen kunniaksi uudelleen vuoden 2018 mieleenpainuvia urheilujuttuja. Juttu Matti Nykäsen loikasta julkaistiin ensimmäisen kerran 11.8.

Matti Nykänen hyppäsi Lahden urheilukoulussa vuonna 1984 lattialta tasajalkaa yläpunkkaan. KARI PEKONEN

SANTTU SILVENNOINEN santtu.silvennoinen@iltalehti.fi